สต๊อกช็อต
ข้อสังเกตราคาทองคําจะปรับลดลง
30 ก.ย. 2554

ข้อสังเกตราคาทองคําจะปรับลดลง
โดย..แฟมิลี่ โนฮาว
โนฮาว : สวัสดีครับ สบายดีนะครับ
ปูกะตอย : สบายดีจ้า เนี่ยรู้มั้ยปีนี้บ้านเราหน้าหนาวจะมาเร็ว เราต้องรีบไปซื้อเสื้อกันหนาวเร็วๆ เดี๋ยวราคาจะพุ่งขึ้น
โนฮาว : เราคงไม่ซื้อหรอก ไอ้ที่มีอยู่ก็ยังใช้ไม่คุ้มเลย แขวนอยู่ในตู้มาจะปีแล้วมั้ง
ปูกะตอย : ไม่ได้ๆ เราต้องอินเทรนด์ ต้องมีเสื้อสวยๆ จะได้ไม่อายเพื่อน
โนฮาว : เหรอครับ เราว่าเก็บเงินไว้ลงทุนจะดีกว่ามั้ย
ปูกะตอย : พูดถึงเรื่องลงทุน ทองคำน่าสนใจมาก แต่ก็กลัวว่าจะสายไปแล้ว พอจะบอกได้มั้ยว่าเราจะรู้ได้ยังงัยว่าราคาทองคำจะลดลงแล้ว
โนฮาว : ข้อสังเกตที่น่าสงสัยว่าราคาทองคำมาถึงจุดสูงสุดและกำลังจะปรับลดลงเพื่อพักฐาน อย่างเช่น ดูว่ากราฟราคาทางเทคนิค แล้วดูว่าราคาทองคำอยู่สูงกว่าค่าเฉลี่ย 10 วันมากเกินไปหรือไม่ ถ้าสูงเกิน 5% ให้ถือเป็นสัญญาณเตือนว่าราคาอยู่ในระดับร้อนแรง
ปูกะตอย : มีอีกมั้ย
โนฮาว : ดูการเคลื่อนไหวเงินสกุลสวิสฟรังก์ และเยน หากแข็งค่าขึ้นต่อแสดงว่าเงินยังไหลเข้ามา Safe Haven ราคาทองคำจะปรับตัวลงยาก แต่ถ้าสกุลเงินทั้งสองเริ่มทรงและมีทีท่าว่าจะอ่อนค่าลง ราคาทองคำมีโอกาสอ่อนตัวลงเช่นกัน 
ปูกะตอย : จัดมาอีก
โนฮาว : ดูการเคลื่อนไหว Dollar Index และราคาพันธบัตรสหรัฐ หากเริ่มปรับตัวขึ้น ราคาทองคำจะอ่อนตัวลง ซึ่งเป็นไปตามหลักความสัมพันธ์ที่ราคาทองคำมักเคลื่อนไหวตรงข้ามกับ 2 ตัวแปรนี้
ปูกะตอย : มีอีกมั้ย
โนฮาว : ไปดูสถานะการถือครองทองคำของกองทุน SPDR Gold Trust หากราคาทองคำปรับขึ้นไปมากๆ และกองทุนนี้ไม่เพิ่มสถานะการถือครองทองคำตาม สะท้อนได้ว่าการปรับขึ้นของราคามาจากแรงเก็งกำไรมากกว่าปัจจัยพื้นฐาน และกองทุนนี้เริ่มชะลอการเข้าซื้อ หรือเปลี่ยนจากซื้อเป็นขาย แสดงว่านักลงทุนส่วนใหญ่เริ่มไม่เห็นด้วยกับการปรับขึ้นราคาทองคำแล้ว
ปูกะตอย : จัดมา
โนฮาว : ให้สังเกตข่าวเกี่ยวกับแนวโน้มราคาทองคำทั้งจากในและต่างประเทศ หากมีข่าวว่าทองคำอยู่ในภาวะกระทิง และราคาปรับตัวเพิ่มขึ้นอีกมาก แสดงว่ากำลังเข้าใกล้จุดสูงสุดในช่วงนั้นๆ แล้ว เพราะแรงซื้อคงไม่มีน้ำหนักที่จะทำให้ราคาทองคำปรับขึ้นได้อีกมากๆ ที่สำคัญข่าวแบบนี้ก็ทำให้ผู้ที่ถือครองทองคำอยู่ก่อนนำทองคำออกมาขายเพื่อทำกำไร
ปูกะตอย : ว้าว สุดยอดไปเลย นึกว่าจะยากกว่านี้ซะอีก งั้นเดี๋ยวขอตัวไปเจียดเงินเอาไว้เตรียมซื้อทองคำก่อนนะ ไปแล้ว บ๊าย บายๆ